*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Οκτωβρίου 1989

για την περάτωση της επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων χειροποίητων νημάτων από συνθετικές υφαντικές ίνες, καταγωγής Τουρκίας, και την επιβεβαίωση της λήξης των εν λόγω μέτρων

(89/568/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 9 και 15,

Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,

Εκτιμώντας ότι:

Α. Προηγούμενη διαδικασία

(1) Στις 15 Απριλίου 1983, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2), η Επιτροπή άρχισε διαδικασία αντιντάμπινγκ σχετικά με τις εισαγωγές ορισμένων χειροποίητων νημάτων, από συνθετικές υφαντικές ίνες, καταγωγής Τουρκίας.

Με την απόφαση 84/131/ΕΟΚ (3), η Επιτροπή αποδέχθηκε ανάληψη υποχρέωσης όσον αφορά τις τιμές από την AK-PA Ihracat Pazarlama AS, που ενεργεί ως εξαγωγέας για την AK-SU Iplik ve Dokuma ve Boya Apre Fabrikalari TAS, AK-AL Tekstil Sanayil AS και Emboey-Yuentas Birlesik Kamgarn ve Straygarn Iplik Imalciligi AS , επιχειρήσεις εγκατεστημένες στην Κωνσταντινούπολη, Τουρκία, και περάτωσε την έρευνα αντιντάμπινγκ χωρίς να επιβάλει δασμούς αντιντάμπινγκ.

Το Σεπτέμβριο του 1988, η Επιτροπή δημοσίευσε ανακοίνωση (4) για την επικείμενη λήξη των εν λόγω αναλήψεων υποχρεώσεων, σύμφωνα με τις διατάξεις του άρθρου 15 του κανονισμού (ΕΟΚ) αριθ. 2423/88.

Β. Αιτήσεις για επανεξέταση και έναρξη της διαδικασίας

(2) Το Σεπτέμβριο του 1988, η Επιτροπή έλαβε αίτηση για επανεξέταση, που υπέβαλε η επιτροπή των βιομηχανιών εριουργίας της ΕΟΚ (Interlaine) εξ ονόματος των κοινοτικών παραγωγών που αντιπροσωπεύουν το μεγαλύτερο μέρος της κοινοτικής παραγωγής. Στην αίτηση προβλήθηκε ο ισχυρισμός ότι οι αναλήψεις υποχρεώσεων ήταν ανεπαρκείς, στο βαθμό που άλλοι εξαγωγείς στους οποίους δεν επιβάλλονται μέτρα αντιντάμπινγκ ασκούν όλο και περισσότερο πρακτική ντάμπινγκ, όσον αφορά τις εισαγωγές χειροποίητων νημάτων από συνθετικές υφαντικές ίνες στην κοινοτική αγορά, με αποτέλεσμα να καταστρατηγείται η ισχύουσα ανάληψη υποχρέωσης και να προκαλείται εκ νέου ζημία στην κοινοτική βιομηχανία. Επειδή τα αποδεικτικά στοιχεία σχετικά με την ύπαρξη πρακτικής ντάμπινγκ και τη ζημία θεωρήθηκαν επαρκή για να δικαιολογηθεί η έναρξη επανεξέτασης (5), η Επιτροπή άρχισε έρευνα στη διάρκεια της οποίας τα ενδιαφερόμενα μέρη μπόρεσαν να γνωστοποιήσουν τις απόψεις τους και να προσκομίσουν όλες τις απαραίτητες πληροφορίες για τον καθορισμό της πρακτικής ντάμπινγκ και της ζημίας. Σύμφωνα με τις διατάξεις του άρθρου 15 του κανονισμού (ΕΟΚ) αριθ. 2423/88 οι αναλήψεις υποχρεώσεων από τους Τούρκους εξαγωγείς εξακολούθησαν να ισχύουν μέχρι την ολοκλήρωση της έρευνας.

Γ. Προϊόν

(3) Τα εν λόγω προϊόντα είναι νήματα από συνθετικές ή τεχνητές ίνες μη συνεχείς (άλλα από τα νήματα για ράψιμο), συσκευασμένα για τη λιανική πώληση, που περιέχουν τουλάχιστον 85 % κατά βάρος συνθετικές υφαντικές ίνες ή που περιέχουν λιγότερο από 85 % κατά βάρος από τις ίνες αυτές, και υπάγονται στους κωδικούς ΣΟ ex 5511 10 00 και ex 5511 20 00.

Δ. Έρευνα

(4) Στη διάρκεια της έρευνας, η Επιτροπή είχε επιτύχει την περιορισμένη μόνο συνεργασία των κοινοτικών παραγωγών. Υπό τις συνθήκες αυτές, η Επιτροπή, με επιστολή της 5ης Ιουλίου 1989, κοινοποίησε στην επιτροπή των βιομηχανιών εριουργίας της Κοινότητας ότι τίποτα δεν της επέτρεπε να συμπεράνει ότι η λήψη των μέτρων αντιντάμπινγκ που επιβάλλονται στις εισαγωγές ορισμένων χειροποίητων νημάτων από συνθετικές υφαντικές ίνες, καταγωγής Τουρκίας, θα μπορούσε να προκαλέσει εν νέου σημαντική ζημία ή απειλή ζημίας για τους κοινοτικούς παραγωγούς.

Ε. Απόσυρση της αίτησης για επανεξέταση

(5) Με επιστολή της 11ης Ιουλίου 1989, ο καταγγέλλων απέσυρε την αίτηση για επανεξέταση.

ΣΤ. Περάτωση

(6) Κατά συνέπεια, η Επιτροπή θεωρεί ότι πρέπει να περατωθεί η διαδικασία επανεξέτασης και ότι πρέπει να λήξουν αμέσως οι αναλήψεις υποχρεώσεων που ίσχυαν μέχρις ότου ολοκληρωθεί η παρούσα διαδικασία,

ΑΠΟΦΑΣΙΖΕΙ:

Άρθρο 1

Περατώνεται η επανεξέταση των μέτρων αντιντάμπινγκ για τις εισαγωγές χειροποίητων νημάτων από συνθετικές υφαντικές ίνες, καταγωγής Τουρκίας.

Άρθρο 2

Παύουν να ισχύουν οι αναλήψεις υποχρεώσεων εκ μέρους των Τούρκων εξαγωγέων στις 25 Οκτωβρίου 1989.

Βρυξέλλες, 25 Οκτωβρίου 1989.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 102 της 15. 4. 1983, σ. 2.

(3) ΕΕ αριθ. L 67 της 9. 3. 1984, σ. 60.

(4) ΕΕ αριθ. C 249 της 23. 9. 1988, σ. 2.

(5) ΕΕ αριθ. C 42 της 21. 2. 1989, σ. 2.